HPV-viruset er svært utbredt blant unge
I løpet av 2011-2012 deltok over 6.000 unge jenter i undersøkelsen i regi av Folkehelseinstituttet. Jentene sendte inn urinprøve, som så ble sjekket for å kartlegge forekomsten av humant papillomavirus (HPV). HPV er en vanlig seksuelt overførbar infeksjon, konkluderer studien. Flere enn én av sju testet positivt for en eller flere HPV-typer i urinen. Det er første gang det er blitt samlet inn urinprøver for å se på utbredelsen av HPV blant unge kvinner i Norge. - Dette vil gi oss et viktig sammenligningsgrunnlag når vi i fremtiden skal gjøre tilsvarende undersøkelser for å dokumentere effekten av HPV-vaksinen i befolkningen. Vi vil blant annet kunne følge med på hvordan innføring av HPV-vaksinen påvirker forekomsten av de ulike HPV-typene, sier overlege og forsker Lill Trogstad i Folkehelseinstituttet. HPV-infeksjon kan føre både til livmorhalskreft, peniskreft, analkreft, kreft i øre-, nese- og halsregionen, og kjønsvorter, ifølge Lommelegen. Men for de aller fleste går infeksjonen over av seg selv i løpet av noen måneder. I februar i år startet rekrutteringen av 21 år gamle kvinner. Folkehelseinstituttet håper på like god deltakelse i denne aldersgruppen. Prosjektet er en del av det nasjonale oppfølgingsprogrammet for HPV-vaksine. Vaksinen ble innført som en del av barnevaksinasjonsprogrammet for jenter på sjuende klassetrinn i 2009. - Vaksinen som nå er i bruk i det norske barnevaksinasjonsprogrammet er godkjent opp til 45 år for kvinner og 26 år for menn. Den kan forebygge alvorlige sykdommer forårsaket av HPV, men også kjønnsvorter. I Norge er det bare 12 år gamle jenter som får gratis HPV-vaksine. Gutter/menn og andre jenter/kvinner må betale selv. Vaksinen kan fås av helsesøster eller lege, sier overlege Sveinung Sørbye ved Universitetssykehuset Nord-Norge.
Én av sju 17-åringer som deltok i en nasjonal studie, fikk påvist HPV-viruset. Nå skal 21-åringene sjekkes.